**חומר למבחן מעבר בספרות למסיימי כיתה יוד תשפ"ה**

משך הבחינה: 90 דקות ללא תוספת זמן. 115 דקות לבעלי תוספת זמן

**החומר למבחן**:

**שני שירים:**

* "זמר נוגה" / רחל
* "מתנה" / חמוטל בר יוסף

**שני סיפורים:**

* "האדונית והרוכל" / ש"י עגנון
* "הניה" / גרשון שופנן

**מבנה המבחן**:

במבחן יופיעו 4 שאלות. 2 שאלות על השירים (שאלה אחת על כל שיר), ו-2 שאלות כלליות בנושא הסיפור הקצר, שתצטרכו לענות עליהן באמצעות הסיפורים שלמדתם. מתוך 4 השאלות תצטרכו לענות על 3 שאלות. תוכלו לענות על שתי שאלות על השירים ושאלה אחת על סיפור, או על שתי שאלות על סיפורים ושאלה אחת על שיר.

הטקסטים של השירים יופיעו בטופס הבחינה.

**איך מתכוננים למבחן?**

**לימוד השירים**

1. יש לחזור ולקרוא את השיר
2. יש ללמוד את הניתוח של השיר (באמצעות חומרי הלמידה שקיבלתם – סיכום מודפס, חומר במחברת, מצגות מדברות).
3. יש לחזור וללמוד איך כותבים תשובה על שיר, וזאת באמצעות החומרים שתורגלו בכיתה. מענה שלא על פי הכללים שנלמדו יפגע ברמת התשובה ובציון.
4. מומלץ לעבור על המבחן שעשיתם במהלך השנה בנושא שירה ולקרוא שוב את ההערות.

**איך אדע שאני יודע את השיר?**

1. תלמיד מוכן הוא תלמיד שיכול להחזיק בידיו עותק נקי של השיר, ללא הערות, ומסוגל להסביר באופן כללי על מה השיר, יודע לדבר על כל בית ובית, מבין את מה שנאמר בכל אחד מהבתים ויודע להצביע על אמצעים רטוריים בשיר ועל תרומתם למשמעות. שימו לב, אין צורך לדעת הגדרות של אמצעים רטוריים (לא תדרשו לתת הגדרה), אבל כן צריך לדעת להצביע על האמצעי בשיר ולהסביר את תרומתו.
2. תלמיד מוכן יודע כיצד כותבים תשובה על שיר.

**לימוד הסיפורים**

יש לחזור ולקרוא את הסיפורים, וגם ללמוד היטב את ניתוח הסיפורים באמצעות חומרי הלמידה שקיבלתם.

תלמיד מוכן הוא תלמיד:

* שיכול לספר בפירוט את עלילת הסיפור
* שיכול להסביר את כל מה שנלמד במסגרת ניתוח הסיפור
* שיודע איך עונים על שאלה בנושא סיפור קצר

**היכן נמצאים חומרי הלמידה?**

החומרים נמצאים במקום שבו נמצאו בשנה שעברה, כפי שהמורה בכיתה העבירה אותם (בקלאסרום, במחברת, במשוב או בוואטסאפ).

* שימו לב, לוקח זמן רב ללמוד היטב למבחן, ומומלץ להקדיש ללמידה כמה ימים.

**ציוד שיש להביא למבחן**

1. עט כחול או שחור (אין לכתוב מבחן בעט בצבע אחר. כמו כן אין לכתוב מבחן בעיפרון).
2. סרגל (כדי לסמן שוליים על דפי הבחינה. השוליים מיועדים להערות של המורה).
3. שעון (יעזור לכם לחלק נכון את זמן הבחינה. לא ניתן להשתמש בשעון שבפלאפון).